એક દિવસ સવારે, દિલીપ કુમાર (યુસુફ ખાન) ચર્ચગેટ સ્ટેશને ઊભા હતા. એમને ધંધાકીય કામ માટે એક વ્યક્તિને મળવા માટે દાદર જવાનું હતું. ત્યાં ચર્ચગેટ સ્ટેશન પર એમની મુલાકાત વિલ્સન કોલેજના પ્રોફેસર ડો. મસાની સાથે થઈ. દિલીપ કુમાર એ જ કોલેજમાં ભણ્યા હતા. દિલીપે ડો. મસાની પાસે જઈને પોતાનો પરિચય આપ્યો. મસાની પણ એમને ઓળખી ગયા. વાતવાતમાં દિલીપે મસાનીને જણાવ્યું કે પોતે સારી નોકરીની શોધમાં છે. મસાની ત્યારે મલાડના બોમ્બે ટોકિઝ ફિલ્મ સ્ટુડિયો જતા હતા. એમણે દિલીપને પોતાની સાથે આવવા કહ્યું. દિલીપ કુમારે ક્યારેય સ્ટુડિયો જોયો નહોતો. બોમ્બે ટોકિઝમાં એમની મુલાકાત સ્ટુડિયોનાં માલિકણ અને અભિનેત્રી દેવિકા રાની સાથે થઈ. દેવિકા દિલીપને જોઈને પ્રભાવિત થયાં હતાં અને બોમ્બે ટોકિઝમાં કામ કરવાની ઓફર કરી.